次韵順上人寄叔康講師
作者：釋道潜
朝代：宋

paragraphs: 少年好詩書，齷齪空閉戶。
有若丹青徒，秉筆學畫虎。
法師當是時，聲價久已負。
籍籍東州人，高談慕支許。
余時跡四方，浪涉川陸苦。
昨夜北山翁，挑燈同軟語。
因論鄉里賢，悵師成獨阻。
南徐號名都，興發歷漢楚。
崢嶸江上山，王氣埋千古。
至今風前笛，夜夜怨江浦。
感慨易成吟，安得君來伍。